Vaľová, Jana, poslankyňa NR SR (2010-08-06):
Vážený pán predsedajúci, páni ministri, kolegyne a kolegovia, veľmi pozorne som si vypočula predstavu novej vlády akoby chcela spravovať našu krajinu, aké zmeny nás čakajú, ale hlavne ma „fascinovali“ niektoré slová premiérky Ivety Radičovej. Pri predstave volebného programu vykreslila dnešné Slovensko ako krajinu, ktorú som z jej slov nepoznávala. Krajinu, kde ľudia nemajú dôstojný život a slušné podmienky, myslím si, že pani premiérka má veľmi čudnú optiku. Zabúda, že ľudia, nie médiá alebo jednotliví politici, môžu ohodnotiť stav krajiny, stav vlády a vládnutie ako také. Jediný čas, kedy to môžu urobiť, sú voľby. Vtedy môžu legitímne hlasovaním prejaviť mieru spokojnosti nielen s politikmi, ale aj so životom v svojej krajine. Je smutné, že sa dnes predstavitelia novej vlády pasujete do pozície hodnotenia bývalej vlády a jej bývalého predsedu Roberta Fica. Tvrdíte, akým bola nešťastím pre Slovensko strana SMER - sociálna demokracia. Zrejme máte krátku alebo obmedzenú pamäť, keď nevidíte, koľko hlasov od občanov strana SMER - sociálna demokracia dostala a koľko občanov jej deklarovalo v tejto republike dôveru. A to sme boli štyri roky vo vláde, kde sa museli prijímať rôzne a možno aj veľa nepopulárnych rozhodnutí. Dovolím si upozorniť terajšiu vládnu garnitúru, aby neznevažovala názory a hlasy občanov, rešpektujte, prosím, rozhodnutie občanov Slovenska, my ho v tomto parlamente rešpektujeme. Všetci vieme, že vláda Roberta Fica sa musela vysporiadať s omnoho ťažšími podmienkami, akými bola hospodárska kríza, plynová kríza či povodne. Nepocítili to občania na zvyšovaní cien energie a vôbec na znižovaní ich životného štandardu. Snažíte sa podsunúť občanom, že krajina je v zlom stave a že tohtoročný deficit bude na úrovni, podľa vás 7,7 %. Ale sme ešte iba v polovici tohto roku a pripadá mi, že nastupujúca vláda sa vzdáva, aj keď má pred sebou ešte polovicu hry. To si nedovolí ani futbalové mužstvo v okresnej súťaži. Namiesto toho, aby ste poctivo hrali, cítite, že nie ste kondične pripravení, že neunesiete záťaž na bedrách, tak sa začínate vyhovárať. Váš prístup mi pripomína klasický problém, keď dvaja ľudia vidia na stole pohár, ktorý je naplnený do polovice a jeden z nich povie: pohár je napoly prázdny a druhý povie, že pohár je napoly plný. A v tom je, vážené dámy a páni, veľký rozdiel. My sme nepísali žiadne čierne knihy, ani sme nevyvolávali fantómové problémy. Keď v roku 2006 nastúpila vláda Roberta Fica začala okamžite naplno pracovať. A to očakávame aj od vás. Dúfali sme, že programové vyhlásenie bude omnoho konkrétnejšie, zásadnejšie a jednotliví ministri upresnia svoje kroky, aby sme jasne vedeli, čo Slovensko čaká v budúcnosti. Programové vyhlásenie je vágne a všeobecné. Myslím si, že sú na to iba dva dôvody, pre ktoré programové vyhlásenie je takéto všeobecné. Po prvé, terajšia koalícia nebola pripravená vládnuť. A nemá jasnú predstavu ako viesť krajinu a má len jasné pravicové predstavy o privatizácii. O posilnení práv zamestnávateľov, o nevyváženosti k právam zamestnancov a mnohé ďalšie. A po druhé, ale myslím si, že o tom veľmi premyslene mlčí. Skrýva to vo všeobecných vetách programového vyhlásenia, a to z dôvodu, že tento rok je rokom komunálnych volieb. A nebolo by dobré, aby občania sa dozvedeli, aké drastické zmeny ich čakajú. Bohužiaľ, je to napríklad zvyšovanie cien energií, ktoré táto vláda odsunula na budúci rok. Dámy a páni, táto vláda potrebuje ešte pol roka tajomna, aby dokázala uspieť v komunálnych voľbách a aby potom rozvinula svoje krídla, svoju dravosť na ochranu tých, ktorým sa počas bývalej vlády Mikuláša Dzurindu najviac darilo. Takýmto príkladom je šesť dôchodkových správcovských spoločností, ktorým sa za pomoci bývalej Dzurindovej vlády a pána Kaníka, už je v práci, to ma teší, lebo doteraz nebol, nastavili taký systém dôchodkového sporenia, ktorý v Európe a môžem povedať, že aj vo svete, nemá obdobu. A tento systém, samozrejme, v Čile, ospravedlňujem sa, a tento systém, ktorý sme časom upravili, napríklad od júla minulého roku sa zaviedlo sledovanie zhodnocovania majetku penzijných fondov. Dôchodkové spoločnosti pri každom dôchodkovom fonde vytvárajú tzv. garančný účet. Taktiež sme opakovane znížili poplatky pre investorov, alias sporiteľov, ak dôchodková správcovská spoločnosť zhodnotí peniaze sporiteľov lepšie ako plánovala, bude môcť čerpať z garančného fondu. Ak sa tak nestane, penzijná spoločnosť bude musieť do tohto fondu doplácať z vlastného majetku. Poplatok za zhodnotenie majetku vo fonde tvorí viac ako 5,6 % z dosiahnutého výnosu. Zvyšných 94,4 % dosiahnutej výnosnosti tak musí zostať sporiteľovi, čo jasne znamená, že sme ochránili sporiteľa, aby jeho základná nasporená čiastka bez výnosov nemohla klesať. Priam zábavne pre mňa vyznieva ako sa chcete pobaviť s dôverou mladých ľudí. Doposiaľ ste deklarovali, že sú rozumní, vedia sa správne samostatne rozhodnúť, vyzývate ich k samostatným rozhodnutiam do referenda, k voľbám. A zrazu im chcete zobrať právo, aby sa mohli dobrovoľne rozhodnúť, aby sa mohli dobrovoľne rozhodnúť pri vstupe do druhého piliera. Viete veľmi dobre, že pre efektivitu a zmysel sporenia v druhom pilieri musí mať občan dobre zarábajúcu profesiu. Nesmie stratiť prácu, resp. musí mať, musí byť zamestnaný celý život, čo na Slovensku, si myslím, že zatiaľ nie je dosť možné a dobré. Ak mladý človek odíde za prácou do zahraničia systém druhého piliera je v tomto nekompatibilný. Viete veľmi dobre, že druhý pilier je bezvýznamný pre ľudí zarábajúcich minimálnu resp. nízku mzdu a práve z týchto dôvodov je dobré, ak druhý pilier je na základe dobrovoľného rozhodnutia. Mladý človek hneď pri vstupe do prvého zamestnania nedosahuje dobrý zárobok a veľmi často zamestnanie mení a malo by byť v ňom, na ňom, v ktorom roku života zváži vstup do druhého kapitalizačného piliera. Druhý pilier založený na báze povinnej účasti nie je v súlade s demokratickými princípmi. Vo svete sa k povinnej účasti prikláňajú vo väčšine iba krajiny, ktoré majú málo rozvinuté kapitálové trhy v súčasnosti, ktorých občanov nemusí presviedčať zákon. Prečo nedôverujete občanom Slovenska? Veď tí sa určite dobrovoľne a sami dokážu rozhodnúť. K reformám sociálneho poistenia a najmä dôchodkového poistenia je potrebné pristupovať s vedomím, že lacné dôchodky neexistujú. Úspech reformy dôchodkového systému by mal byť jednoznačne založený na dôvere občana v tento systém. V programovom vyhlásení vlády sa však ani jednou vetou nespomína Sociálna poisťovňa, stabilizácia finančných zdrojov v prvom pilieri. Tu sa vláda stará len o príliv finančných prostriedkov do druhého piliera, čím jednoznačne nevyrieši ani poberanie dôchodkov, ani konsolidáciu verejných zdrojov a financií, pretože najväčší problém pri konsolidácii verejných financií bude práve v prvom pilieri... (Prerušenie vystúpenia predsedajúcim.)